Mistä on kyse? Lisääntynyt kannabiksen käyttö kuormittaa psykiatrista sairaanhoitoa

Kannabiksen on raportoitu aiheuttavan muun muassa vainoharhaisuutta, oppimiskyvyn heikentymistä ja jopa psykooseja

Haittoja ovat lisänneet niin kannabiksen helppo saatavuus ja lajikkeiden jalostus kuin asenteiden höltyminen

"En koe, että kannabiksella olisi juurikaan terveydellisiä haittoja. Kyllähän se näkyy terveystilastoissa, että alkoholi on haitallisempi päihde."

Näin toteaa Heikki Ylen katugallupissa. Vastaus on tuttu päihdepalvelukoordinaattori Tarja Lapille.

– Asenteet ovat löystyneet. Etenkin satunnaista käyttöä pidetään hyväksyttynä, Lappi toteaa.

Lapin työpaikalla, Keski-Suomen sairaanhoitopiirin päihdepalveluissa, kannabiksen haittavaikutukset ovat arkipäivää.

– Nuorten kannabiksen käyttö ja sen lisääntyminen näkyy päihderintamalla. Nuoria tulee yhä enemmän pitkäaikaispotilaiksi ja nimenomaan kannabiksen takia, Lappi sanoo.

Vainoharhoja ja pysähtyneisyyttä

Keski-Suomessa tehtyjen terveyskyselyjen mukaan viidennes alle 29-vuotiasta nuorista on käyttänyt tai käyttää kannabista tai muita huumeita. Määrä on kasvussa.

– Käyttöä on seurattu 1980–1990-luvulta asti, ja käyttäjiä tulee joka vuosi muutama prosentti lisää. Valtaosa kannabiksen takia psykiatriseen hoitoon saapuneista on 15–25-vuotiaita. Enemmistö on miehiä, mutta myösnaisten määrä on lisääntynyt, Tarja Lappi arvioi.

Jo ensimmäisestä kerrasta voi joutua psykoosiin. Toki se, että käyttää useammin lisää riskiä. päihdekoordinaattori Tarja Lappi

Psykiatriseen hoitoon päätyvistä nuorista valtaosa on käyttänyt kannabista säännöllisesti ja pitkään.

– Kärjistetysti voidaan sanoa, että on aloitettu tupakan poltto 11-vuotiaana, juotu muutamat humalat ja sitten siirrytty kannabikseen. Ajan kanssa kannabiksen käyttö on sitten aiheuttanut vainoharhaisuutta, oppimiskyvyn heikentymistä ja sellaista pysähtyneisyyttä, ettei olla enää ihan tässä päivässä, Lappi summaa.

Erityisen suuri sairastumisriski on nuorilla, joiden suvussa on psykoosiin altistavia tekijöitä.

– Jo ensimmäisestä kerrasta voi joutua psykoosiin. Toki se, että käyttää useammin lisää riskiä.

Välitysringit pyörivät kouluilla

Osaltaan kannabiksen käyttöä on lisännyt sen helppo saatavuus: kotikasvatus on yleistynyt.

– Suomessa ei enää ole paikkakuntaa, mistä ei saisi huumeita. Kannabiksen välitysrinkejä on raportoitu paljon kouluista ja nuoret ovat itse jääneet kannabiksen välittämisestä kiinni, Tarja Lappi toteaa.

Huumeiden vastaisen Youth Against Drugs -järjestön mukaan myös lajikkeiden jalostus on lisännyt kannabiksen haittoja. Jalostuksen myötä kannabiksen THC-pitoisuudet ovat nousseet ja psykooseja ehkäisevän CBD:n pitoisuudet laskeneet.

– Kannabiksella haetaan hyvää oloa, iloisuutta ja elämyksiä, mutta ei se valitettavasti pelkkää iloa tuo, Lappi sanoo.

Tarja Lappia Yle Keski-Suomelle haastatteli Titta Puurunen.